ΓΡΑΠΤΗ ΕΡΩΤΗΣΗ E-1118/97 υποβολή: Raimo Ilaskivi (PPE) προς την Επιτροπή (24 Μαρτίου 1997)

Θέμα: Εκπόνηση οδηγίας για τη διασφάλιση επαρκούς χώρου μεταξύ των καθισμάτων των επιβατών των αεροσκαφών

Τόσο στην Ευρωπαϊκή Ενωση όσο και στο Κοινοβούλιο έχουν διεξαχθεί τελευταίως - απόλυτα δικαιολογημένα - επισταμένες συζητήσεις σχετικά με το θέμα της κακομεταχείρισης των ζώων κατά τη μεταφορά τους. Κατά τις συζητήσεις αυτές έχουν υπογραμμισθεί, αφενός, η εξασφάλιση επαρκούς, τόσο χώρου όσο και τροφής και ύδατος σε τακτά διαστήματα για κάθε μεταφερόμενο ζώο και, αφετέρου, η ανάγκη για περιορισμό του χρόνου μεταφοράς χωρίς διακοπή όταν πρόκειται για μεγάλες διαδρομές.

Αντιθέτως, λιγότερη προσοχή έχει δοθεί στο θέμα των ανέσεων των επιβατών των αεροσκαφών. Τόσο στις κανονικές όσο και στις έκτακτες εμπορικές πτήσεις πολλές αεροπορικές εταιρείες υποχρεώνουν τους επιβάτες να κάθονται σε καθίσματα μεταξύ των οποίων οι αποστάσεις είναι υπερβολικά μικρές ιδίως για άτομα των οποίων το ύψος υπερβαίνει τα 185 εκατοστά με αποτέλεσμα ο χώρος για τα γόνατα να είναι υπερβολικά περιορισμένος. Ως εκ τούτου, όπως έχουν αποφανθεί και ειδικοί ιατροί, οι επιβάτες αναγκάζονται να κάθονται σε στάση η οποία δυσχεραίνει την κυκλοφορία του αίματος και προκαλεί άλλες κακώσεις λόγω, μεταξύ άλλων, και του μουδιάσματος. Η πολιτική αυτή είναι αποτέλεσμα, όπως πολλοί υποστηρίζουν, του ανταγωνισμού ως προς τις τιμές των εισητηρίων και των προσπαθειών για μεγιστοποίηση της εκμετάλλευσης του υφιστάμενου εξοπλισμού. Χάριν, λοιπόν, του κέρδους δεν προστατεύεται επαρκώς η υγεία των επιβατών ούτε και τους παρέχονται έστω και στοιχειώδεις ανέσεις κατά το ταξείδι τους.

Δεδομένου ότι το πρόβλημα μπορεί να λύθεί μόνον με τη θέσπιση διατάξεως γιά όλες τις αεροπορικές εταιρείες που μεταφέρουν επιβάτες στα κράτη μέλη της Ενωσης, σε ποιές ενέργειες προτίθεται να προβεί η Επιτροπή προκειμένου να εκπονηθεί η απαραίτητη για την επίλυση του προβλήματος αυτού οδηγία;

Απάντηση του κ. Kinnock εξ ονόματος της Επιτροπής (23 Μαΐου 1997)

Στην Επιτροπή έχουν υποβληθεί παράπονα από χρήστες που διαμαρτύρονται γιατί σε ορισμένα αεροσκάφη το ταξίδι δεν είναι αρκετά άνετο. Έχει, ως εκ τούτου, υπόψη της ότι ορισμένοι αερομεταφορείς, αεροπορικές επιχειρήσεις ή γραφεία οργάνωσης ταξιδίων έχουν την τάση να αυξάνουν την πληρότητα των αεροσκαφών προκειμένου να προσφέρουν καλύτερες τιμές.

Φυσικά θα δικαιολογείτο παρέμβαση εκ μέρους της Κοινότητας εάν το ούτως μεταφερόμενο βάρος από το αεροσκάφος, υποβάθμιζε την ασφάλεια, αλλά δεδομένου ότι τόσο οι εθνικοί όσο και οι κοινοτικοί κανόνες για την πιστοποίηση και τη χρήση των αεροσκαφών έχουν προβλέψει για την αντιμετώπιση αυτού του φαινομένου, επί του παρόντος δεν υπάρχει το απαραίτητο υπόβαθρο για την ανάπτυξη της δράσης που προτείνει το Αξιότιμο Μέλος του Κοινοβουλίου.

Ωστόσο, η Επιτροπή θεωρεί ότι θα ήταν επωφελές για τους μεταφορείς και τα ταξιδιωτικά γραφεία να καταλήξουν στις πλέον ενδεδειγμένες ρυθμίσεις ώστε να παρέχονται κατά το δυνατόν σαφείς πληροφορίες στους υποψηφίους ταξιδιώτες σε ό,τι αφορά τις ανέσεις κατά την μετακίνηση, ώστε να δίνεται η δυνατότητα στους πελάτες να αποφασίζουν έχοντας υπόψιν τους όλα τα στοιχεία.Ως εκ τούτου προτίθεται να θίξει το θέμα αυτό στις τακτικές επαφές της με τους αντίστοιχους φορείς.